钦定古今图书集成/明伦汇编/闺媛典/第061卷 > 郑元妻郭氏
## 钦定古今图书集成/明伦汇编/闺媛典/第061卷 > 郑元妻郭氏

按《六合县志》：郭氏名丑，字道安，美姿容，父彬授之书，
辄通大旨。母刘氏疾，氏上侍起居，下抚弟妹，漱澣纫
缝皆亲之。冬寒甚，持针恒至夜半。年十九，归同里郑
元，妇道甚修，元难以《列女传》，氏一一解之，无漏义。元
父让素不悦元，元悒悒氏曰：“子第尽诚孝，瞽瞍底豫，
岂不闻耶？”氏秉性坚贞，而让有新台之意，屡见凌迫。
氏曰：“不幸遇此，惟有死耳。”媵人劝曰：“何不告太君知
之？”氏曰：“苟白之彼，父子何颜相见耶？然则请归告父
母曰：‘祇扬恶声，无益也’。”遂潜出，沉于河而死。其后姑
与夫俱梦氏归，仪卫甚都，曰：“职长芦水府，掌钩考人
间善恶。”言毕，飒如风雨而去。

===郑瓘妻袁氏===按《六合县志》：袁氏，名嫥，字惠藻，天长隐士谌女，许邑
庠生郑瓘。瓘得癞疾，议改聘，氏闻，泫然泣下，食不下
咽者数日。父母慰之，氏曰：“我命所值也，乃行不义，不
有愧于心乎？”县令史思古闻之叹曰：“贤哉女也！”即令
瓘家致书帛，择日成礼。氏事姑孝，姑殁，哀毁几不能
生。夫病在床褥二年，事之尢谨。年二十四，夫殁，亲党
知其有死志，防甚严。既而密服砒霜，举家惊惶，求医
解之。氏泣告亲党曰：“夫亡不死，为事亲抚孤也。今我
惟一寡，奚其生？”遂以幼侄镠为之后，寻死。